डुग्गर इच बलोने आली देसी बोली इच लखाई दे दर्शन, पैह्‌ली बारी, 1170 ई० इच सैचु नाले उप्पर साल्ही आले शिला-लेख़ें’च होंदे न। डॉ.वोगेल हुंदे शब्दें’च—साल्ही आली शिला छे फुट्ट ते छे इंच लम्मी ते सत्त फुट्ट चौड़ी ऐ, ते अपनी किस्मा दा सारें कोला बड्डा शिलाखंड ऐ, ते एह्‌दे उप्पर त्रौं पंगतालें’च देवी-देवर्ते दिआं मूर्तां उक्करिआं गेदिआं न, ते हर मूर्त्ता दै हेठ उसदा देसी-भाषा इच नां बी दित्ता दा ऐ। इस दी उप्परली रींगा दै बछकार त्रशूलधारी शिवजी ते उंदे सज्जै पास्सै वरूण देवता, ते खब्बै पास्सै इन्द्र ते कार्तिकेय दिआं मूर्त्तां न। बिचली पंगती’च शेषनाग उप्पर सुत्ते दे विष्णु भगवान न, ते बाकी अट्‌ठ मूर्त्तां न नदिएं दिआं न, जिंआं’क—गंगा, जमना, सिंधु, बैठ (वितस्ता-जेहलम), व्यास, सतद्रु(सतलुज), रावी चे चन्द्रभागा। ञारमीं सदी दी नगही दी शिला, ते बारह्‌मीं सदी दी साई दी शिला दे लेखें दी भाशा बी संस्कृत ते डोगरी दा रलामिला ऐ। राजा भोट वर्मन दे 1400 ईस्वी दे चार पटे टाकरी लिपि इच न।जम्मू दे बसोहली कस्बे दे पच्छमै’च 15 मील दूर महानपुर ग्रां इच दुर्गा भगदवती दे प्राचीन मंदरै’च 1526 ई.दा इक लेख बी डोगरी दा गै ऐ जेह्‌ड़ा टाकरी अक्खरें’च लिखे दा ऐ। चम्बे दा इक हजार बरहे पुराना प्रमुख मंदर A लक्ष्मीनारायणें दा जिसदी सोल्हीमीं सदी दे दूए अद्धै’च राज प्रतापसिंह नैं मरम्मत कराई ते इत सरंबधै’च सन् 1582 ई० इच दो त्रामें दे पटे जारी कीते। इक पटे दा लेख इंआं रम्भ होंदा ऐ--“श्री सम्वत् 58 बैसाख प्रविष्ट 9 श्री बड़े नारायणै दै देहरै प्रतिष्ठा होई...।” चम्बे नग्गरै दै बाहर सरौल जाने आली सिड़का दै केंडै इक थड़े उप्पर 1660 ई. (सम्वत् 1717 विक्रमी) दा लेख वी टाकरी अक्खरें’ च ऐ।